РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/404-15

14. октобар 2015. године

Б е о г р а д

З А П И С Н И К

31. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 13. ОКТОБРА 2015. ГОДИНЕ

 Седница је почела у 12,05 часова.

 Седницом је председавала Весна Марјановић, председница Одбора.

 Седници су присуствовали: Милена Турк, Милорад Цветановић, Небојша Татомир, Душица Стојковић, Сања Николић, Милан Стевановић, Ненад Милосављевић, Срђан Драгојевић, Бранка Каравидић, Александар Југовић, чланови Одбора.

Седници је присуствовао: Мирко Крлић, заменик члана Одбора.

Седници нису присуствовали чланови Одбора: Владимир Ђукановић, Саша Мирковић, мр Александра Јерков, Мира Петровић и Љиљана Несторовић, нити њихови заменици.

На предлог председавајућег, чланови Одбора су једногласно усвојили следећи:

Д н е в н и р е д:

1. **Одлучивање о покретању поступка за предлагање кандидата за чланове Савета Регулаторног тела за електронске медије;**
2. **Разно.**

Пре преласка на рад по тачкама утврђеног дневног реда председавајућа је истакла да су чланови Одбора уз материјал за седницу добили неусвојене записнике Одбора за културу и информисање са претходних седница.

 Председавајућа је ставила на гласање Записник са 23. седнице Одбора за културу и информисање, одржане 7. априла 2015. године, Записник са 24. седнице Одбора за културу и информисање, одржане 11. маја 2015. године, Записник са 25. седнице Одбора за културу и информисање, одржане 18. маја 2015. године, Записник са 26. седнице Одбора за културу и информисање, одржане 21. маја 2015. године, Записник са 27. седнице Одбора за културу и информисање, одржане 10. јуна 2015. године, Записник са 28. седнице Одбора за културу и информисање, одржане 25. јуна 2015. године, Записник са 29. седнице Одбора за културу и информисање, одржане 29. јуна 2015. године, Записник са 30. седнице Одбора за културу и информисање, одржане 24. јула 2015. године.

 Чланови Одбора су **једногласно усвојили**  наведене записнике.

**ПРВА ТАЧКА -** Одлучивање о покретању поступка за предлагање кандидата за чланове Савета Регулаторног тела за електронске медије.

**Весна Марјановић** је у уводном излагању упознала чланове Одбора са законском процедуром у вези сапоступком предлагања кандидата за члаове Савета Регулатороног тела за електронске медије.

Истакла је да је Одбору за културу и информисање упућен допис 17. јуна 2015. године, од стране извршног директора РЕМ-а, да члану Савета Регулатора, проф. мр Горану Пековићу мандат истиче 16. децембра 2015. године, као и допис упућен 24. септембра 2015. године, којим се Одбор обавештава да члановима Савета, Горану Караџићу и Митрополиту љубљанско-загребачком др Порфирију (Перићу), мандат истиче 18. фебруара 2016. године.

Напоменула је да је чланом9. став 1. тач. 2, 6. и 8.) Закона о електронским медијима прописано да овлашћење и дужност да предлажу чланове Савета имају**:** надлежни одбор Скупштине Аутономне покрајине Војводине, удружења чији су циљеви остваривање слободе изражавања и заштита деце, као и цркве и верске заједнице.

Нагласила је да је потребно да Одбор донесе Одлуку о покретању поступка за предлагање кандидата за избор три члана Савета Регулаторног тела за електронске медије за наведене овлашћене предлагаче.

Рекла је да сваки од овлашћених предлагача, треба да предложи Народној скупштини по два кандидата за једног члана Савета, а да ће након одржаног јавног разговора са предложеним кандидатима, избор члана Савета Регулатора ставити на дневни ред првог наредног заседања Народне скупштине.

Подсетила је чланове Одбора да им је у материјалу за седницу достављен Предлог одлуке о покретању поступка за предлагање кандидата за члана Савета РЕМ-а, као и предлог текста Јавног позива овлашћеним предлагачима.

Констатовала је да су рокови за предлагање кандидата за чланове Регулатора кратки и замолила је све чланове Одбора да се лично ангажују, како би јавност била упозната и како би пријаве биле благовремено поднете.

Напоменула је да због рокова дефинисаних Законом о електронским медијима, постоји могућност да ће се наредне седнице Одбора заказивати у данима када нема седница Народне скупштина и замолила је чланове Одбора да имају ту чињеницу у виду.

С обзиром да поводом ове тачке Дневног реда није било расправе, председавајућа је ставила на гласање, Одлуку о покретању поступка за предлагање кандидата за избор три члана Савета Регулаторног тела за електронске медије за наведене овлашћене предлагаче.

Чланови Одбора су **једногласно** усвојили Одлуку о покретању поступка за предлагање кандидата за избор три члана Савета Регулаторног тела за електронске медије за наведене овлашћене предлагаче.

**ДРУГА ТАЧКА -** Разно**.**

**Весна Марјановић** је отворила расправу у вези са овом тачком Дневног реда у којој су учествовали: Душица Стојковић, Милорад Цветановић, Весна Марјановић и Мирко Крлић.

**Душица** **Стојковић** је обавестила чланове Одбора да од понедељка, 19. октобра 2015. године почиње „Недеље парламентаризма“ и позвала је све присутне да се укључе у рад овог догађаја.

 Истакла је да се све неопходне информације, у вези са овим догађајем, налазе на веб-страници <http://www.nedeljaparlamentarizma.rs> и упознала је чланове Одбора са неким од најважнијих догађаја у оквиру ове манифестације.

 Подсетила је све присутне, да је испред Одбора за културу и информисање, присуствовала Интерпарламентарној конференцији под називом: “Медијски јавни сервиси и парламенти у земљама проширења”, која се одржала у Загребу 24-25. септембра 2015. године под покровитељством Европског парламента.

 Замолила је секретара Одбора, госпођу Сању Пецељ, да народним посланицима проследи материјал са ове конференције, како би могли да се детаљније информишу о најбитнијим закључцима са ове конференцији и како би на прави начин сагледали где се Република Србија налази у односу на државе у окружењу.

**Милорад Цветановић** је истакао да сматра да тренутна ситуација у вези са пријемом такозване државе Косово у Унеско, захтева да Одбор за културу и информисање, као надлежан Одбор, заузме јасан став по овом питању.

Нагласио је да је из овог разлога хтео да предложи да се Дневни ред допуни са тачком на којој би се расправљало о овом проблему, али да је одустао због важности ове теме и чињенице да овако битна тема захтева посебну седницу.

Подсетио је чланове Одбора на своју иницијативу, која има за циљ успостављања сарадње у области културе између Републике Србије и Републике Аустрије.

Упитао је председницу Одбора шта се конкретно предузело по овом питању и да ли су предузете све потребне активности у оквиру делокруга рада Одбора, како би био организован састанак са представницима Аустријске Амбасаде у Београду.

**Весна Марјановић** је нагласила да је ступила у контакт са представницима Аустријске Амбасаде у Београду, као и да их је обавестила о иницијативи Одбора.

Напоменула је да постоји писана преписка коју је она водила са представницима Аустријске Амбасаде и рекла је да је њихов одговор био да ће се Одбору јавити директор Аустријског културног форума са којим ће се и обавити посебан састанак, али да до састанка никада није дошло.

Предложила је да секретар Одбора, пошаље целокупну преписку коју је она водила са представницима Аустријског културног форума и да након што се детаљније упознају са преписком, заједнички покушају да иницирају састанак.

У вези са предлогом Милорада Цветановића о одржавању седнице Одбора на којој би се расправљало о пријему, такозване државе Косово у Унеско, рекла је да на основу члана 70. став 1. алинеја прва Пословника Народне скупштине, председник одбора може да сазове седницу одбора, као и да предложи дневни ред за ту седницу, али да је такође, на основу члана 71. став 1. Пословника, председник одбора дужан да седницу одбора сазове на захтев најмање трећине од укупног броја чланова одбора.

Истакла је да она у потпуности подржава одржавање седнице Одбора, али да сматра да би имало већу тежину уколико би чланови Одбора поднели захтев за одржавање седнице, као и да у самом захтеву наведу кога би од гостију позвали на седницу.

Нагласила је да сматра да би на седницу Одбора требало позвати министра културе и информисања, представнике Министарства спољних послова и Канцеларије за сарадњу са Унеском.

Замолила је Милорада Цветановића да се након 31. седнице Одбора договори са секретаром Одбора, како би се предложена седница Одбора добро припремила и како би били позвани сви релевантни гости.

**Мирко Крлић** је подржао предлог Милорада Цветановића о одржавању седнице Одбора на којој би се расправљало о пријему такозване државе Косово у Унеско.

Истакао је да сматра да би поред већ наведених гостију било битно да се на седницу Одбора позову и представници Српске православне цркве, као и Републичког завода за заштиту споменика културе.

Нагласио је да је од изузетне важности да Одбор за културу и информисање има јасан став по овом питању.

**Милорад Цветановић** је истакао да сматра да је свеједно да ли ће се седница сазвати на предлог председника Одбора, или на захтев најмање једне трећине од укупног броја чланова Одбора.

Поновио је да је због заседања Извршног одбора Унеска потребно одржати седницу Одбора за културу и информисање у што краћем року, са само једном тачком Дневног реда.

**Весна Марјановић** је нагласила да чланови Одбора све своје предлоге, у вези са заказивањем и одржавањем седнице на којој би се расправљало о пријему такозване државе Косово у Унеско, доставе у што краћем року секретару Одбора.

Седница је завршена у 12,35 часова.

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Весна Марјановић